淮南卧病书怀寄蜀中赵徵君蕤
唐·李白

吴会一浮云，飘如远行客。功业莫从就，岁光屡奔迫。良图俄弃损，衰疾乃绵剧。古琴藏虚匣，长剑挂空壁。楚冠怀钟仪，越吟比庄舄。国门遥天外，乡路远山隔。朝忆相如台，夜梦子云宅。旅情初结缉，秋气方寂历。风入松下清，露出草间白。故人不可见，幽梦谁与适。寄书西飞鸿，赠尔慰离析。